CELEX: 62019TN0635
Language: fi
Date: 2019-09-25 00:00:00
Title: asia T-635/19: Kanne 25.9.2019 – Fondazione Cassa di Risparmio di Pesaro ym. v. komissio

11.11.2019   
            
            
               FI
            
            
               Euroopan unionin virallinen lehti
            
            
               C 383/72
            
         
      Kanne 25.9.2019 – Fondazione Cassa di Risparmio di Pesaro ym. v. komissio
      (asia T-635/19)
      (2019/C 383/80)
      Oikeudenkäyntikieli: italia
      
         Asianosaiset
      
      
         Kantajat: Fondazione Cassa di Risparmio di Pesaro (Pesaro, Italia), Montani Antaldi Srl (Pesaro), Fondazione Cassa di Risparmio di Fano (Fano, Italia), Fondazione Cassa di Risparmio di Jesi (Jesi, Italia) ja Fondazione Cassa di Risparmio della Provincia di Macerata (Macerata, Italia) (edustajat: asianajajat A. Sandulli ja B. Cimino)
      
         Vastaaja: Euroopan komissio
      
         Vaatimukset
      
      Kantajat vaativat unionin yleistä tuomioistuinta
      
                  —
               
               
                  toteamaan Euroopan komission sopimuksensuhteen ulkopuolinen vastuu sillä perusteella, että se on estänyt kansallisille italialaisille viranomaisille osoitetuilla lainvastaisilla ohjeilla Fondo Interbancario italiano per Tutela dei Depositin (Italian pankkien välinen talletussuojajärjestelmä: jäljempänä FITD) välityksellä tapahtuvan Banca delle Marchen pääomapohjan vahvistamisen
               
            
                  —
               
               
                  velvoittamaan Euroopan komission korvaamaan kantajille aiheutuneen vahingon, joka arvioidaan jäljempänä esitettävillä perusteilla tai unionin yleisen tuomioistuimen asianmukaiseksi katsomalla muulla tavalla
               
            
                  —
               
               
                  velvoittamaan Euroopan komission korvaamaan oikeudenkäyntikulut
               
            
         Oikeudelliset perusteet ja pääasialliset perustelut
      
      Kanteensa tueksi kantajat vetoavat neljään kanneperusteeseen.
      
                  1)
               
               
                  Ensimmäinen kanneperuste, joka koskee kanteen tutkittavaksi ottamista
                  
                              —
                           
                           
                              Kantajat katsovat tältä osin, että eurooppalainen toimielin on vastuussa vahingosta vaikka kansallinen viranomainen oli muodollisesti päättänyt Banca Marchen kriisinratkaisutoimista. Banca d’Italia ei nimittäin käyttänyt niiden osalta ollenkaan harkintavaltaa vaan se toimi Euroopan komission antamien yksityiskohtaisten ohjeiden mukaisesti. Lisäksi vahingonkorvauskanne on ainoa kantajien käytettävissä oleva menettely, koska niiltä vietiin sen tavan vuoksi, jolla komissio käytti valtaansa, mahdollisuus nostaa tavanomainen kumoamiskanne unionin yleisessä tuomioistuimessa.
                           
                        
            
                  2)
               
               
                  Toinen kanneperuste, joka perustuu EU-oikeuden vakavaan tai ilmeiseen rikkomiseen
                  
                              —
                           
                           
                              Kantajat katsovat tältä osin, että Euroopan komissio esti FITD:n välityksellä tapahtuvan Banca Marchen pääomapohjan vahvistamisen olettamalla, että toimenpide olisi valtiontukea. FITD on kuitenkin yksityinen yksikkö, joka käyttää yksityisiä varoja eikä kuulu minkään viranomaisen harjoittaman valvonnan piiriin, kuten unionin yleinen tuomioistuin on vähän aikaa sitten todennut asiassa Tercas ym. v. komissio (asiat T-98/16, T-196/16 ja T-198/16). Näin ollen kyseessä oli siten markkinoilla vallitsevien lakien mukaisesti tehtävä täysin laillinen pelastaminen. Rikkominen osoittautuu myös vakavaksi ja ilmeiseksi tämän alan selvien oikeusnormien, Euroopan unionin tuomioistuinten vakiintuneen oikeuskäytännön ja Euroopan komissiolta puuttuvan harkintavallan valossa.
                           
                        
            
                  3)
               
               
                  Kolmas kanneperuste, joka perustuu vahingon olemassaoloon
                  
                              —
                           
                           
                              Kantajat katsovat tältä osin, että Euroopan komission arvosteltu menettelytapa on saanut aikaan kantajille aiheutuneen vahingon ja on sen yksinomainen syy. Menettelyä koskevasta asiakirja-aineistosta ilmenee nimittäin varmuudella, että (i) Italian viranomaiset ajoivat kaikkia mahdollisia vaihtoehtoisia ratkaisuja Banca delle Marchen likvidaatiolle ja että tämä oli ollut mahdotonta Euroopan komission vastustuksen takia ja että (ii) nämä vaihtoehtoiset ratkaisut olisivat rajoittaneet huomattavasti osakkeenomistajille ja velkakirjojen haltijoille aiheutuneita vahingollisia vaikutuksia.
                           
                        
            
                  4)
               
               
                  Neljäs kanneperuste, joka koskee vahingon määrän arviointia
                  
                              —
                           
                           
                              Kantajat katsovat tältä osin, että vahinko on arvioitava ottamalla huomioon se kantajien hallussa olevien Banca Marchen toissijaisten joukkolainojen ja osakkeiden jäännösarvo, joka niillä olisi, jos FITD olisi saattanut pankin pääomapohjan vahvistamisen päätökseen likvidaation sijasta.